নিজস্ব প্রতিবেদন: পঞ্চায়েত ভোটে হিংসার অভিযোগ তুলে শুক্রবার রাজ্যে বনধ ডাকল বামফ্রন্ট। সকাল ৬টা থেকে দুপুর ১২টা পর্যন্ত বনধ ডাকা হয়েছে। কোনও বনধ হবে না বলে পাল্টা চ্যালেঞ্জ ছুড়ে দিয়েছেন মমতা বন্দ্যোপাধ্যায়। একইসঙ্গে বিজেপি-কংগ্রেস-সিপিএম জোট বেঁধেছে বলেও কটাক্ষ করেন তিনি। বামফ্রন্ট চেয়ারম্যান বিমান বসু বলেন,''চৈত্র সেল ও পয়লা বৈশাখ মাথায় রেখে ৬ ঘণ্টার বনধ ডেকেছি। সাধারণ মানুষের যাতে অসুবিধা না হয়, সেটা মাথায় রেখে এই সিদ্ধান্ত।'' তবে প্রতিবারের মতো এবারও বনধ সফল হতে দেবেন না বলে ঘোষণা করেছেন মুখ্যমন্ত্রী। তাঁর কথায়, ''অনেক দোকানই তো ১০টার পরে খোলে। অফিসেও বেশিরভাগ মানুষ ১১-১২টায় যান।এটা তামাশা। কোনও বনধ হবে না। যানবাহন চলবে।''               বিরোধীদের একযোগে আক্রমণ শানিয়েছেন মমতা। তাঁর কথায়, ''অন্য সময় বলে শত্রু। এখন একসঙ্গে এখানে জোট করেছে। আপনারা বিজেপির সব নীতি সমর্থন করেন তো? দিল্লিতে লড়ছেন এখানে জোট করছেন। জগাই-মাধাই লাস্টে হবে বিদায়। মানুষের নামে নিন্দে করে। বাংলার উন্নতি চায় না।''